****

**Jelentés**

**a Nemzeti Gazdasági és Társadalmi Tanács 2012. évi tevékenységéről**

**2013. március 14.**

Tartalomjegyzék

I. Bevezetés 4

II. A nemzeti gazdasági és társadalmi tanács konzultációs, véleményező és javaslattevő feladatai 5

**II. 1. Az NGTT jelentősége a jogszabályok tükrében 5**

**II. 2. Az NGTT tagjainak, illetve az NGTT által delegált tagok részvétele más bizottságok, testületek munkájában 7**

**III. A nemzeti gazdasági és társadalmi Tanács 2012. évi tevékenysége8**

**III. 1. Plenáris ülések 8**

**III. 2. Oldalelnöki ülések 21**

**IV. A nemzeti gazdasági és társadalmi Tanács és a nyilvánosság**

**IV. 1. Az NGTT honlapja 22**

**IV. 2. Az NGTT kapcsolata a közvéleménnyel22**

 **IV. 3. NGTT-ről való tájékoztatás a „Civil szervezetek kézikönyvében” 23**

**V. Nemzetközi Kapcsolatok És megjelenések24**

**V. 1. Az NGTT illeszkedése a nemzetközi és az uniós egyeztetési rendszerekbe24**

**V. 1. 1. Az EK-szerződés társadalmi párbeszédre vonatkozó rendelkezései24**

**V. 1. 2. Egyéb, a társadalmi párbeszédre vonatkozó nemzetközi szabályozások24**

**V. 2. Az NGTT és az Európai Gazdasági és Szociális Bizottság kapcsolata25**

**V. 3. Részvétel az Európai Gazdasági és Szociális Bizottság, valamint a** **nemzeti gazdasági és társadalmi tanácsok elnökei és titkárai számára 2012. november 8-9. között megrendezett éves konferenciáján25**

**V. 4. Tagság a** **Gazdasági és Szociális Tanácsok és Hasonló Intézmények Nemzetközi Szövetsége (AICESIS) nemzetközi szervezetben26**

**V. 5. Nemzetközi megkeresés és kapcsolatfelvétel26**

**V. 6. Az NGTT Nemzetközi Kapcsolatok Bizottságának megalakítása27**

**VI. Az NGTT működésének technikai feltételei, valamint a Tanács mellett működő Titkárság bemutatása27**

**VII. Mellékletek28**

**I. Bevezetés**

**A Nemzeti Gazdasági és Társadalmi Tanács, mint a társadalmi párbeszéd makroszintű fóruma**

Az Országgyűlés, elismerve a gazdasági és társadalmi párbeszéd, valamint a sokoldalú konzultációs mechanizmus szerepének jelentőségét, 2011 júliusában elfogadta *a Nemzeti Gazdasági és Társadalmi Tanácsról szóló 2011. évi XCIII. törvényt (továbbiakban NGTT törvény)*.

Az Nemzeti Gazdasági és Társadalmi Tanács (továbbiakban NGTT) megalakulásával lehetőség nyílt a korábbinál jóval szélesebb, sokoldalú konzultációs mechanizmus működtetésére. A működés legfőbb szempontjai a **nyitottság**, az **átláthatóság** és a **széles** **körű** **egyeztetés.** Az új szemléletű konzultációs mechanizmus magában foglal olyan társadalmi partnereket is, amelyek korábban nem vettek részt az intézményesített keretek közötti egyeztetéseken. Az NGTT működésének célja, hogy a lehető legszélesebb körben, minden érintett gazdasági szereplő és társadalmi csoport érdekeit megjelenítse és becsatornázza.

Az NGTT törvény értelmében **a Tanács minden év március 31-ig jelentést készít tevékenységéről,** **amelyet a Kormány a honlapján nyilvánosságra hoz**.

A Tanács működésének fő elve, a társadalmi partnerség mentén történő konzultáció, melynek eredményeképpen közös, egységes álláspont kialakítására törekszik. Amennyiben az oldalak készek álláspontjaikat összehangolni és – mindannyiuk számára elfogadható módon – egységes formába önteni, úgy e véleményt, a mindenkori kormány köteles meghallgatni és figyelembe venni a jogszabályi környezet kialakításakor.

**II. A nemzeti gazdasági és társadalmi tanács konzultációs, véleményező és javaslattevő feladatai**

**II. 1. Az NGTT jelentősége a jogszabályok tükrében**

**Jogszabályokban rögzített konzultációs, véleményező feladatok**

Az NGTT törvényben megfogalmazott általános feladatkörén túl, egyes jogszabályok konkrét hatáskörrel is felruházzák a Tanácsot. Így, az NGTT-vel való konzultáció, illetve együttműködés több esetben törvényi kötelezettségként jelenik meg.

2012. évben az alábbi esetekben írt elő jogszabály kötelező konzultációt, illetve együttműködést az NGTT-vel:

1. **a munka törvénykönyvéről szóló 2012. évi I. törvény**

A konzultáció, illetve az együttműködés tartalma:

* a kötelező legkisebb munkabér és a garantált bérminimumösszegét és hatályát, valamint
* a bruttó 300 000 forint alatti munkabérek nettó értékének megőrzéséhez szükséges munkabéremelés elvárt mértékét, a béren kívüli juttatás ennek keretében figyelembe vehető mértékét, valamint a munkabéremelés elvárt mértékével kapcsolatos részletes szabályokat

**a Nemzeti Gazdasági és Társadalmi Tanácsban folytatott konzultációt követően rendeletben határozza meg.**

1. **a nemzeti felsőoktatásról szóló 2011. évi CCIV. törvény**

A konzultáció, illetve az együttműködés tartalma:

- A Kormány határozattal állapítja meg a felvehető magyar állami (rész)ösztöndíjjal támogatott hallgatói létszámkeretet, és dönt ennek képzési szintek, képzési területek és képzési munkarendek közötti megosztásáról.

**A magyar állami (rész)ösztöndíjjal támogatott képzésbe felvehető hallgatói létszám megállapításával kapcsolatos kormány-előterjesztést véleményezi a Nemzeti Gazdasági és Társadalmi Tanács.**

1. **a szakképzésről szóló 2011. évi CLXXXVII. törvény**

A konzultáció, illetve az együttműködés tartalma:

* **A** **szakképzés országos stratégiai kérdéseinek érdekegyeztetése** a Nemzeti Gazdasági és Társadalmi Tanács és a Nemzeti Szakképzési és Felnőttképzési Tanács keretei között valósul meg.
* **Nemzeti Szakképzési és Felnőttképzési Tanács** tagja az NGTT-ben képviselettel rendelkező országos munkaadói és munkavállalói szövetségek egy-egy (összesen kettő) képviselő.
* **A megyei fejlesztési és képzési bizottság.** A bizottság az NGTT-ben képviselettel rendelkező országos munkaadói, munkavállalói szövetségek, illetve azok szervezetei (kettő fő), a területi gazdasági kamarák (kettő fő), a kormányhivatal (egy fő a foglalkoztatási, egy fő a köznevelési feladatellátás tekintetében), valamint a megyei közgyűlés (egy fő) képviselőiből áll.
1. **az ágazati párbeszéd bizottságokról és a középszintű szociális párbeszéd egyes kérdéseiről szóló 2009. évi LXXIV. törvény**

A konzultáció, illetve az együttműködés tartalma:

* Az Ágazati Párbeszéd Bizottságban megkötött kollektív szerződésnek a munkaviszonyból származó jogokat és kötelezettségeket, ezek gyakorlásának, illetve teljesítésének módját, az ezzel kapcsolatos eljárás rendjét érintő szabályainak hatályát az **NGTT tv. szerinti országos munkáltatói és munkavállalói érdekképviseletek, illetve érdek-képviseleti szövetségek képviselői,** valamint az illetékes ágazati miniszter **véleményének kikérése** után - a miniszter az ágazatba főtevékenység alapján besorolt munkáltatókra kiterjesztheti.
* A Kormány, az üzemi tanács választás szavazólapjának tartalmát, a szavazatösszesítés módját és rendjét - a **Nemzeti Gazdasági és Társadalmi Tanácsban résztvevő országos szakszervezeti szövetségekkel** és az ágazati párbeszéd bizottságok véleményének kikérésével - rendeletben állapítja meg.
1. **a társadalombiztosítás pénzügyi alapjainak és a társadalombiztosítás szerveinek állami felügyeletéről szóló 1998. évi XXXIX. törvény**

A konzultáció, illetve az együttműködés tartalma:

* A Nyugdíjbiztosítási Ellenőrző Testület tevékenységéről évente **tájékoztatást adhat,** valamint kérés esetén köteles adni az NGTT-nek.
* A Nyugdíjbiztosítási Ellenőrző Testületnek 11 tagja van. A Testület három-három tagjára **az NGTT-ben tagsággal rendelkező országos munkáltatói érdekképviseletek, illetve érdek-képviseleti szövetségek, valamint munkavállalói érdekképviseletek, illetve érdek-képviseleti szövetségek,** három tagjára a Kormány, további két tagjára az Idősügyi Tanács tesz javaslatot.

**6. a területfejlesztésről és a területrendezésről szóló 1996. évi XXI. törvény**

A konzultáció, illetve az együttműködés tartalma:

* Az **Országos Területfejlesztési Tanács** munkájában szavazati joggal rendelkező tagként vesz részt a köztestületek és érdekszövetségek részéről: az országos gazdasági kamarák elnökei; az NGTT egy képviselője; az országos önkormányzati érdekszövetségek összesen három képviselője;

**7. a Szociálpolitikai Tanács összetételéről, szervezetéről és működéséről szóló 129/2005. (VII. 1.) Korm. rendelet**

A konzultáció, illetve az együttműködés tartalma:

* Az **Országos Szociálpolitikai Tanács** ülésén tanácskozási joggal részt vesz a NGTT-ben tagsággal rendelkező országos munkáltatói érdekképviseletek, illetve érdekképviseleti szövetségek, valamint munkavállalói érdekképviseletek, illetve érdekképviseleti szövetségek egy-egy képviselője.

**II. 2. Az NGTT tagjainak, illetve az NGTT által delegált tagok részvétele más bizottságok, testületek munkájában**

Az NGTT növekvő társadalmi súlyát mutatja, hogy megalakulását követően több jogszabály módosításra került, annak érdekében, hogy jelentőségének megfelelően, az NGTT képviseltesse magát a különböző témájú és összetételű fórumokban, bizottságokban.

Számos esetben jogszabályi kötelezés, előírás nélkül is tagok közé hívták egyes testületek az NGTT képviselőit.

Az NGTT az alábbi testületekbe delegált képviselőket 2012 évben:

* Társadalmi Infrastruktúra Operatív Program Monitoring Bizottság
* Új Magyarország Vidékfejlesztési Program Monitoring Bizottság
* Munkavállalók Szabad Mozgásával Foglalkozó Tanácsadó Bizottság
* Társadalmi Megújulás Operatív Program Monitoring Bizottság
* Közép-magyarországi Operatív Program Monitoring Bizottság
* Konvergencia Regionális Fejlesztési Programok Monitoring Bizottság
* Államreform és Elektronikus Közigazgatás Operatív Programok Monitoring Bizottság
* Környezet és Energia Operatív Programok Monitoring Bizottság
* Közlekedés Operatív Program Monitoring Bizottság
* Végrehajtási Operatív Program Monitoring Bizottság
* Gazdaságfejlesztési Operatív Programok Monitoring Bizottság
* Országos Köznevelési Tanács
* Roma Koordinációs Tanács
* Országos Statisztikai Tanács
* Nyugdíjbiztosítási Ellenőrző Testület
* Nemzeti Fenntartható Fejlődési Tanács

**III. A Nemzeti Gazdasági és Társadalmi Tanács 2012. évi tevékenysége**

**III. 1. Plenáris ülések**

A Tanács az NGTT tv. 7. § -a értelmében, munkáját plenáris üléseken végzi.

A Tanács 2012. évben összesen **hét alkalommal** tartott plenáris ülést, melyek során **tíz, az NGTT belső működését érintő témában**, valamint **tizenhat esetben a társadalmat, illetve a gazdaságot érintő lényeges kérdésben tárgyalt**.

A plenáris ülések előkészítéséről és megszervezéséről, valamint a technikai, infrastrukturális feltételekről a Tanács Titkársága gondoskodott.

A plenáris ülések időpontjait, helyszíneit, a megtárgyalt napirendi pontokat, valamint azok előterjesztőit az alábbi táblázat tartalmazza.

|  |  |  |  |
| --- | --- | --- | --- |
| Időpont | Helyszín | Napirendi pont | Előterjesztő |
| 2012. február 2. | **Wekerle Sándor Alapkezelő Bálterme** | Az NGTT soros elnökének megválasztása | - |
| Az NGTT Szervezeti és Működési Szabályzatának elfogadása | Gaskó István NGTT soros elnök |
| A Nemzeti Vidékstratégia és a Darányi Ignác Terv részletes ismertetése | V. Németh Zsolt államtitkár - Vidékfejlesztési Minisztérium |
| 2012. április 12. | **Wekerle Sándor Alapkezelő Bálterme** | Beszámoló a közoktatás intézményrendszerének átalakításáról | Dr. Hoffmann Rózsa államtitkár -Nemzeti Erőforrások Minisztériuma |
| Beszámoló a Nemzeti Fejlesztési Tervről | Petykó Zoltán elnök –Nemzeti Fejlesztési Ügynökség |
| Az NGTT 2011. évi tevékenységéről készített jelentés elfogadása | Gaskó István NGTT soros elnök |
| Delegálás a Nyugdíjbiztosítási Ellenőrző Testületbe | Gaskó István NGTT soros elnök |
| Beszámoló a felnőttképzés helyzetéről | Dr. Odrobina László főosztályvezető –Nemzetgazdasági Minisztérium |
| Konzultáció az egykulcsos adórendszerről és annak társadalmi, gazdasági hatásairól | Balog Ádám helyettes államtitkár – Nemzetgazdasági Minisztérium |
| 2012. május 24. | **Wekerle Sándor Alapkezelő Bálterme** | Az NGTT Szervezeti és Működési Szabályzatának módosítása | Dr. Kucsera Tamás Gergely NGTT soros elnök |
| Delegálás a Nyugdíjbiztosítási Ellenőrző Testületbe | Dr. Kucsera Tamás Gergely NGTT soros elnök |
| Delegálás a Nemzeti Fenntartható Fejlődés Tanácsba | Dr. Kucsera Tamás Gergely NGTT soros elnök |
| Tájékoztatás a fenntartható fejlődés egyes kérdéseiről a Rio+20 globális csúcstalálkozó tükrében | Dr. Teplán István főigazgató –Nemzeti Környezetügyi Intézet |
| Tájékoztatás a felsőoktatás stratégiai kérdéseiről | Dr. Kis Norbert helyettes államtitkár – Emberi Erőforrások Minisztériuma |
| 2012. július 2. | **Belügyminisztérium, Márványterem** | Balog Zoltán miniszter köszöntője | - |
| Soros elnöki tájékoztató az elmúlt ülésszak óta eltelt időszakról | Dr. Kucsera Tamás Gergely NGTT soros elnök |
| Az NGTT Szervezeti és Működési Szabályzatának módosítása | Dr. Kucsera Tamás Gergely NGTT soros elnök |
| Konzultáció a felnőttképzés stratégiai kérdéseiről | Dr. Odrobina László főosztályvezető –Nemzetgazdasági Minisztérium |
| Konzultáció a nyugdíjrendszer átalakításának aktuális és stratégiai kérdéseiről | Hulák Zsuzsanna főosztályvezető – Emberi Erőforrások Minisztériuma |
| Tájékoztatás a 2013. évi költségvetés általános tervezési elveiről és ezek gazdasági, társadalmi indokoltságáról | Banai Péter Benő helyettes államtitkár –Nemzetgazdasági Minisztérium |
| Tájékoztatás a hazai építőipar helyzetéről és kilátásairól | Szatmáry Kristóf államtitkár –Nemzetgazdasági Minisztérium |
| 2012. szeptember 20. | **Belügyminisztérium, Márványterem** | Döntés állandó külügyi bizottság felállításáról | Dr. Kucsera Tamás Gergely NGTT soros elnök |
| Konzultáció az európai uniós források felhasználásának áttekintéséről, valamint a következő, 2014-2020-ig terjedő időszak forrásfelhasználásának tervezéséről | Földi Enikő helyettes államtitkár – Nemzeti Fejlesztési Minisztérium |
| 2012. november 15. | **Magyar Tudományos Akadémia, Kupolaterem** | Tájékoztató a Nemzeti Energiastratégiáról és az atomenergia jövőjéről | Kovács Pál államtitkár – Nemzeti Fejlesztési Minisztérium |
| Konzultáció az új Munka törvénykönyve hatálybalépését követő időszak tapasztalatairól | NGTT Munkavállalói Oldala, valamint Dr. Kardkovács Kolos helyettes államtitkár –Nemzetgazdasági Minisztérium |
| Konzultáció az állami ösztöndíjas létszámkeretek képzési területek közötti elosztásáról szóló kormányhatározatról | Dr. Maruzsa Zoltán helyettes államtitkár – Emberi Erőforrások Minisztériuma |
| 2012. december 17. | **Belügyminisztérium, Márványterem** | Konzultáció a 2013. évi minimálbérről és garantált bérminimumról | Dr. Kardkovács Kolos helyettes államtitkár –Nemzetgazdasági Minisztérium |

**A megtárgyalt témák részletes kifejtése:**

**1. A Nemzeti Vidékstratégia és a Darányi Ignác Terv részletes ismertetése**

**V. Németh Zsolt államtitkár** tájékoztatta a Tanácsot a magyar vidék, a magyar agrár- és élelmiszergazdaság jelenlegi helyzetéről, valamint részletesen ismertette a Nemzeti Vidékstratégiát, illetve annak végrehajtási programját a Darányi Ignác Tervet.

A Tanács a tájékoztatást tudomásul vette.

**A Civil Oldal** üdvözölte az előterjesztést, valamint biztosította az államtitkárt, hogy a Civil Oldal teljes mértékben támogatja a stratégiát. A stratégia pozitívumaként kiemelte, hogy az figyelemmel van a területi különbségek kezelésére, valamint a civil szervezetek részvételére.

**A Munkavállalói Oldal**kiemelte, hogy a stratégia a szakszervezetek számára fontos – többek között a foglalkoztathatóságot érintő – kérdéseket tárgyal. Üdvözölte az anyag komplexitását. Kiemelte, hogy a magyar társadalom széleskörű összefogása szükséges a program sikeres megvalósításához és hozzátette, hogy a Munkavállalói oldal szívesen részt vesz ebben a munkában.

**A Tudomány Képviselői Oldal** üdvözölte az anyag komplexitását, és annak néhány hiányossága ellenére is támogatta a stratégiát.

**A Gazdaság Képviselői Oldal** üdvözölte az anyagot, amelynek kidolgozásában ők is részt vettek és figyelemmel kísérték alakulását.

**Az Egyházi Oldal** tájékoztatott, hogy az egyházi közösségek támogatják a program megvalósítását, amely segíti az ember kiteljesedését és a közösség javát szolgálja.

**2. Beszámoló a közoktatás intézményrendszerének átalakításáról**

**Dr. Hoffmann Rózsa** **államtitkár** beszámolt az új köznevelési törvény előkészítéséről, valamint arról, hogy hol tart a jogalkotási folyamat. Ezt követően vázolta a minisztérium által elérendő célokat, majd beszélt az intézményrendszer átalakulásáról, illetve a folyamatban lévő változásokról. Az államtitkár ismertette az új köznevelési törvény kidolgozásának okait, valamint azt, hogy milyen alapelvek mentén haladtak és milyen problémákat orvosoltak.

**A Civil Oldal** támogatta az elhangzottakat és az új köznevelési törvény irányait, majd kiemelte a civil szektor közoktatásban betöltött szerepét.

**A Munkavállalói Oldal** egyetértett a közoktatás átalakítását ösztönző értékekkel, azonban az átalakítás jelentős részével nem azonosult.

**A Tudomány Képviselői Oldal** támogatta a közoktatás átalakításának folyamatát, kiemelte, hogy az oktatás szintjei összefüggnek egymással, így ha a felsőoktatás problémáit meg akarják oldani, akkor azt a közoktatásnál kell elkezdeni.

**A Gazdaság Képviselői Oldal** kifejtette, hogy támogatja a közoktatás átalakítása érdekében megkezdett folyamatot, melyről úgy vélik, jó irányba halad.

**Az Egyházi Oldal** üdvözölte a közoktatás átalakítását és az új köznevelési törvényt.

**3. Beszámoló a Nemzeti Fejlesztési Tervről**

**Petykó Zoltán elnök** ismertette, hogy 2012-ben fő cél az európai uniós források lehető legnagyobb hányadának felhasználása. Tájékoztatott arról, hogy a Nemzeti Fejlesztési Ügynökség 2007 és 2010 májusa közötti időszakhoz képest, az azóta eltelt időszakban a szerződések megkötésében 181%-os növekedést mutatott. A hátralévő időszakban évente mintegy 1.400 milliárd forintot kell majd kifizetni, melynek biztosítása érdekében egységes jogszabályi környezetet hoztak létre a 17 különböző szintű és rangú jogszabály helyett, ezáltal gyorsabb, egyszerűbb lett a végrehajtás. Az elnök vázolta a kihívásokat jelentő területeket, majd kitért a monitoring rendszer megerősítésének szükségességére.

**A Civil Oldal** kifejtette, hogy **a** civil szervezetek készek együttműködni a fejlesztési célok megvalósítása érdekében végzett tevékenységben.

**A Munkavállalói Oldal** kifejtette, hogy minden területen fenntartható, értékes projektekre van szükség.

**A Tudomány Képviselői Oldal** nem szólt hozzá a napirendhez.

**A Gazdasági Képviselői Oldal** támogatta afejlesztési célokat.

**Az Egyházi Oldal** véleménye szerint, a Nemzeti Fejlesztési Tervnek távlatot kell adnia a társadalom számára, ami a közjót szolgálja, és amelybe az egyes rövidebb távú tervek beilleszkednek.

**4. Beszámoló a felnőttképzés helyzetéről**

**Dr. Odrobina László főosztályvezető** elmondta, hogy a felnőttképzés célja a munkaerőpiac igényeinek kielégítse, valamint ezáltal visszahatni a felnőttképzésben résztvevő emberek egyéni jólétére. A jelenleg hatályos felnőttképzési törvény szabályozza ezt a túlságosan adminisztratív jellegű területet, amely ilyen formában nem alkalmas a Life Long Learning megvalósítására és a felzárkóztatásra. A főosztályvezető részletesen ismertette a rendszer átalakításához szükséges lépéseket. Külön kiemelte az ellenőrzés fontosságát. Beszámolt az akkreditációs rendszer átalakításáról, továbbá elmondta, hogy Megyei Fejlesztési és Képzési Bizottságok váltják fel a Regionális Fejlesztési és Képzési Bizottságokat. Ismertette az OKJ rendszerében bekövetkező változásokat, illetve azokat a megnyíló felnőttképzési forrásokat, amelyek ezt a piacot élénkíteni tudják. Kiemelte, hogy a jövőben a felnőttképzés rendszerében nagyobb szerepet szánnak a Magyar Kereskedelmi és Iparkamarának.

**A Civil Oldal** kiemelte a civil szervezetek felnőttképzésben betöltött szerepét, valamint hangsúlyozta a civil szektor érdekei figyelembevételének fontosságát.

**A Munkavállalói Oldal** kiemelte, hogy nagy jelentőséget tulajdonítanak a felnőttképzésnek, így szeretnének hozzájárulni a szakpolitika kialakításához, továbbá kifejtették, helyesnek tartják a Kamara kiemelt szerepét a folyamatban.

**A Tudomány Képviselői Oldal** egyetértetett azzal, hogy a gazdasági kamarák a jövőben nagyobb szerepet kapnak a szakképzési kérdésekben.

**A Gazdaság Képviselői Oldal** üdvözölte a Kamara és a kormányzat közötti jövőbeni együttműködését.

**Az Egyházi Oldal** méltatta a felnőttképzés fontosságát.

**5. Konzultáció az egykulcsos adórendszerről és annak társadalmi, gazdasági hatásairól**

**Balog Ádám helyettes államtitkár** elmondta, hogy a korábbi rendkívül magas magyar adóterhek az adó elkerülését ösztönözték, ami nagy károkat okozott a költségvetésnek és az ország általános adózási moráljának is, mivel Magyarországon kiemelkedően magas volt a minimálbéres adócsalásként ismert jelenség. A helyettes államtitkár hangsúlyozta, hogy az országnak versenyképes adórendszerrel kell rendelkeznie. Beszámolt a munkavállalók számára elérhetővé váló kedvezményekről, külön ismertette a Start-kártyával, a Start Plusz-kártyával, a Start Extra-kártyával, a Start Bónusz- kártyával, a FEOR 9-es kedvezménnyel és a Rehabilitációs Kártyával kapcsolatos változásokat. Továbbá tájékoztatott a Karrier Híd Programról, a részmunkaidő foglalkoztatásról, a bérkompenzációról, a szociális hozzájárulási adókat érintő kompenzációs kedvezményről.

**A Civil Oldal** egyetértett az előterjesztéssel és kiemelte az egykulcsos adórendszer érezhető pozitív hatásait.

**A Munkavállalói Oldal** kifejtette, hogy igazságtalannak tartják az egykulcsos adórendszert, amely álláspontjuk szerint nem váltotta be a hozzá fűzött reményeket.

**A Tudomány Képviselői Oldal** véleménye szerint az új adózási rendszer számos anomáliával és nem várt mellékhatással járt, amelyeket szükséges vizsgálni és az esetlegesen feltárt anomáliákat megszűntetni.

**A Gazdaság Képviselői Oldal** álláspontja szerint az egykulcsos adórendszer teljesítményösztönző hatással van a gazdaságra.

**Az Egyházi Oldal** szerint a társadalom hosszú távú érdeke az, hogy az emberek ne segélyekből, hanem munkából éljenek.

**6. Tájékoztatás a fenntartható fejlődés egyes kérdéseiről a Rio+20 globális csúcstalálkozó tükrében**

**Dr. Teplán István főigazgató** tájékoztatta a Tanácsot, hogy a Nemzeti Környezetügyi Intézet a Külügyminisztériummal és a Vidékfejlesztési Minisztériummal közösen vesz részt a Rio+20 globális csúcstalálkozó előkészítésében. Az igazgató részletesen ismertette az 1992 és 2012 között eltelt időszakot, továbbá Magyarország tárgyalási álláspontjának prioritásait és tájékoztatott a konferenciára való felkészülés aktuális helyzetéről.

**A Civil Oldal** stratégiailag fontosak tartotta a konferencián tárgyalandó témákat, amelyek – véleménye szerint – egyre jelentősebbek lesznek.

**A Munkavállalói Oldal** jelezte, hogy számukra a kérdés társadalmi, szociális dimenziója fontos. Pozitívan értékelte továbbá a kérdéssel kapcsolatos párbeszédhez szükséges intézményi feltételek megteremtését. Az Oldal fontosnak tartotta egy egységes magyar álláspont kialakítását.

**A** **Tudomány Képviselői Oldal** felhívta a figyelmet arra, hogy a megfogalmazott hosszabb távú célokat össze kell hangolni a rövid távú foglalkoztatási célokkal, mivel a bevezetett környezetvédelmi szabályokkal rengeteg munkahely szűnhet meg.

**A Gazdaság Képviselői Oldal** kifejtette, hogya Rio+20-tól a zöldgazdaság és a jól bevált gyakorlatok eszköztárának erősödését, valamint a fenntartható fejlődés fellendülését várja.

**Az Egyházi Oldal** elmondta, hogy az egyházak fontosnak tartják a környezetvédelmet és a fenntartható fejlődést. Megfelelő körülmények között az Egyházi Oldal minden esetben támogatja a kis- és középvállalkozások erősítését, továbbá a mezőgazdaságra épülő ipar létrehozását, mert ezek lendületet adhatnak a gazdaságnak és csökkenthetik a munkanélküliséget, továbbá fontosnak tart minden olyan kezdeményezést, amely védi a folyókat és a felszín alatti vizek fenntartható használatát.

**7. Tájékoztatás a felsőoktatás stratégiai kérdéseiről**

**Dr. Kis Norbert helyettes államtitkár** arról tájékoztatta a Tanácsot, hogy az ülés időpontjában folyamatban volt a nemzeti felsőoktatás fejlesztéspolitikai irányairól szóló ágazati dokumentum kialakítása, valamint a felsőoktatási intézményekben a négy éves intézményfejlesztési tervek elkészítése. A cél az ágazatpolitikai dokumentum és az intézményfejlesztési tervek szintézisével a felsőoktatás középtávú stratégiájáról szóló előterjesztés létrehozása, amelyben szerepel majd, az intézményhálózat átalakításának helye és módja. Az államtitkár szerint a felsőoktatás átalakítását kényszerítő tényezők három fő csoportba sorolhatóak: a gazdasági válságból, a belső adósságválságból, a pénzügyi kényszerből fakadó tényezők, a társadalmi kényszerből és kihívásból fakadó tényezők, valamint a versenyképességi kihívásból fakadó tényezők. Ezt követően ezek a faktorok részletesen bemutatásra kerültek, majd az államtitkár ismertette a felsőoktatás megújulási lehetőségeit, valamint a folyamat kockázatait.

**A** **Civil Oldal** felhívta a figyelmet arra, hogy az esetleges állami beavatkozásnak szükségesnek és arányosnak kell lennie, továbbá figyelemmel kell lennie a kockázatokra és a megszüntetendő káros hatásokra. Ezt követően a Civil Oldal ismertette az általa a felsőoktatási tervezés folyamatában fontosnak tartott tényezőket.

**A Munkavállalói Oldal** véleménye szerint Magyarország alapvető érdeke, hogy a jövő munkavállalói minél magasabb szintű képzettséggel rendelkezzenek. Ehhez kell az intézményi rendszert is hozzáigazítani.

**A** **Tudomány Képviselői Oldal** a koncepciót kiemelkedően jónak tartotta. Az oldal szerint a jelenlegi rendszer állapota számos fiskális okra vezethető vissza, ezért az Oldal javasolta a fiskális és a szakmai szempontok összevetését.

**A Gazdaság Képviselői Oldal** a tervezetet jelentős elmozdulásnak tartotta. Véleményük szerint a tervezet igyekszik kiküszöbölni az intézményrendszer negatívumait: a párhuzamos képzéseket, a szétaprózottságot, a felsőoktatási intézmények nagy számát.

**Az Egyházi Oldal** fontosnak tartotta, hogy a felsőoktatási fejlesztési politika a képzettségi szint növelését, a nemzet szellemi és gazdasági felemelését tűzte ki célul.

**8. Konzultáció a felnőttképzés stratégiai kérdéseiről**

**Dr. Odrobina László főosztályvezető** beszámolt arról, hogy az elmúlt időszakban az Országgyűlés elfogadta a szakképzésről szóló törvényt, valamint a szakképzési hozzájárulásról szóló törvényt, majd részletezte ezek hatásait. A beszámolóban kitért a kormány felnőttképzést érintő legfontosabb lépéseire.

**A** főosztályvezető a felnőttképzés átalakításáról tájékoztatta a Tanácsot. Elmondta, hogy a felnőttképzés elsődleges célja a gazdaság kiszolgálása a megfelelően képzett munkaerővel. Beszámolt arról, hogy az elmúlt időszakban az Országgyűlés elfogadta a szakképzésről szóló törvényt, valamint a szakképzési hozzájárulásról szóló törvényt, majd részletezte ezek hatásait. A beszámolóban kitért a kormány felnőttképzést érintő legfontosabb lépéseire.

**A Gazdaság Képviselői Oldal** véleménye szerint a kormány előterjesztése és a gazdaság elvárásai nagyon erőteljesen összetalálkoznak. Az elhangzottakból kiemelték, hogy jelentős források kerülnek a felnőttképzésben felhasználásra. Kiemelték: a képzést gazdaság közelivé kell tenni, emellett hangsúlyozták, hogy a gazdasági szereplőknek ráhatással kell lenniük a szabályozási, a működtetési és az ellenőrzési folyamatokra.

**A** **Civil Oldal** felhívta a figyelmet a civil szektorban rejlő potenciálokra és kérte ezek figyelembevételét a kormányzati döntések előkészítése során.

**A Munkavállalói Oldal** támogatásáról biztosította az előterjesztőt. Egyetértett az előterjesztővel abban a kérdésben, hogy a felzárkóztatást és a szakképzést külön kell választani, és üdvözölte, hogy minőségi és szakmai szempontokból az állam ellenőrző szerepe növekszik. Az oldal támogatta a gazdasági kamarák szerepét, valamint javasolta a munkáltatói érdekképviseletek bevonását.

**A Tudomány Képviselői Oldal** hangsúlyozta a felnőttképzés aktualitását és fontosságát, valamint elmondta, hogy a felnőttképzéssel kapcsolatos átalakítások – meglátásuk szerint –megfelelően alakulnak.

**Az Egyházi Oldal** szerint a felnőttképzésnek az egyén és a társadalom szempontjából kiemelten fontos jelentősége van. Kiemelte, hogy a felnőttképzési rendszernek figyelmet kell fordítania a hátrányos helyzetűek számára történő munkalehetőség biztosítására, hiszen felzárkóztatásuk csak így valósulhat meg.

**9. Konzultáció a nyugdíjrendszer átalakításának aktuális és stratégiai kérdéseiről**

**Hulák Zsuzsanna főosztályvezető** elmondta, hogy a nyugdíjrendszer az elmúlt két évben jelentős átalakulásokon ment keresztül. A kétpilléres nyugdíjrendszer egyik pillére a társadalombiztosítási nyugdíjrendszer, a másik a tőkefedezeti elven felépülő magánnyugdíj pénztárak rendszere volt, amely nem felelt meg a korábbi jogalkotói elvárásoknak.

A társadalombiztosítási nyugdíjrendszer átalakításának lényege, hogy a nyugdíj valóban az időskori megélhetés alapjává váljon. A törvényjavaslat szerint a nyugdíj kiszámításának módszerében nem következik be változás. Véleménye szerint a nyugdíjrendszer sürgető változtatására nincs szükség, mivel az irányadó időszak, amelynek a befizetett keresetei alapján a nyugdíj kiszámításra kerül, fokozatosan halad az életkereset felé.

**A Civil Oldal** kifejtette, hogy csak olyan nyugdíjrendszer képes mindenki számára a nyugodt, biztos öregkor biztosítására, amely a fenntarthatóság és a szolidaritás alapelvein nyugszik.

**A Munkavállalói Oldal** szerint stratégiai kérdés, hogy a szolidaritási alapú nyugdíjrendszer milyen ellátást biztosít a nyugdíjasok számára. Az Oldal véleménye szerint a korkedvezményes nyugdíj intézményének a nyugdíjrendszer keretében történő megszűnése elfogadható, de ugyanakkor szükséges ennek más formában való helyettesítése.

**A Tudomány Képviselői Oldal** szerint a nyugdíjkorhatár emelése stratégiai ügy.

**A** **Gazdaság Képviselői Oldal** kifejtette, hogy a nyugdíjkassza jelenleg egyensúlyi helyzetben van, azonban meg kell határozni a nyugdíjkorhatárt.

**Az Egyházi Oldal** üdvözölte a kormány azon törekvését, hogy állami nyugdíjról beszél és nem öngondoskodásról. Fontosnak tartja, hogy egységes legyen a nyugdíjkorhatár. Véleményük szerint az egységes nyugdíjrendszer a társadalmi szolidaritást is erősítheti.

**10. Tájékoztatás a 2013. évi költségvetés általános tervezési elveiről és ezek gazdasági, társadalmi indokoltságáról**

**Banai Péter Benő helyettes államtitkár** kifejtette, hogy a finanszírozás tekintetében Magyarország és a magyar államháztartás stabil, az államháztartási hiány és az államadósság csökkentésének a vonatkozásában nincs mozgástér. Az államháztartási hiánycsökkentés folytatódik, amelyhez csökkenő államadósság-pálya kapcsolódik.

A benyújtott törvényjavaslatot szigorú kiadáscsökkentések jellemzik, az egészségügyben azonban megvalósításra kerül a 30,5 milliárd forintos béremelés, ennek fedezete a jövedéki adó emelésével biztosított. Ezt követően kitért a közszféra bérügyeire, az önkormányzatokra, a felsőoktatás, a nyugdíjrendszer és a közösségi közlekedésre, valamint egyes adónemekre (pl.: távközlési adó, pénzügyi tranzakciós illeték). A helyettes államtitkár szerint, az alapvető szándék a költségvetés benyújtásának időzítésével és főszámaival a stabilitás karakterének a hangsúlyozása volt. A kiadás és bevételi oldalt illetően a jóváhagyott kormányzati intézkedések szerepelnek a benyújtott törvényjavaslatban.

**A Civil Oldal** szerint a 2013. évi költségvetés beruházási fordulatra épít és ahhoz megfelelő forrásokat is biztosít, a makrogazdasági prognózisai kedvezőek, azonban a civil szervezeti tőkébe való beruházás véleményük szerint még nem történt meg.

**A** **Munkavállalói Oldal** egyetértett azzal, hogy a különböző kormányzati intézkedések következtében jelentősen nő a munkaerő kínálat, ugyanakkor véleményük szerint, a gazdaság pang, nincs munkaerő kereslet, ennek változását a költségvetési javaslat nem biztosítja. Az Oldal felhívta a figyelmet arra, hogy a szakszervezetek az elmúlt évek során nagy hangsúlyt fektettek arra, hogy a reálkeresetek növekedése ne szakadjon el a termelékenységtől se negatív, se pozitív irányba. A reálkeresetek emelkedésére a gazdaság teljesítménye alapján nem lesz lehetőség.

**A Tudomány Képviselői Oldal** megfontolásra javasolta, a maradék szuperbruttó kivezetésének elhalasztását a gazdaság talpra állásáig. Az oldal jelezte, hogy a bankok többszörös adóztatását nagyon kockázatos gazdasági lépésként ítéli.

**A Gazdaság Képviselői Oldal** javasolta a foglalkoztatottak számának növelését és a munkahelyek megőrzését. Jelezte továbbá, hogy a bérre rakódó járulékok esetében jelentős mértékű csökkentésre lenne szükség. Kifejtette, hogy a folyamat részét kell, képezze a kis- és közepes-, valamint a mikrovállalkozások adózásának egyszerűsítése is.

**Az Egyházi Oldal** egyetért a kormány azon törekvéseivel, amelyek fenntarthatóvá teszik az államháztartás egyensúlyát és az államadósságot csökkenő pályára kívánják állítani.

**11. Tájékoztatás a hazai építőipar helyzetéről és kilátásairól**

**Dr. Lenner Áron helyettes államtitkár** az építőipar jelenlegi helyzetét és a kormányzat terveit ismertette. Elmondta, hogy az egyes iparágak közül az építőipart sújtják leginkább a gazdasági válság következményei. A kormányzat három fő intézkedéscsomaggal próbálja segíteni az ágazatot, az építési és engedélyeztetési eljárások egyszerűsítésével, a lánctartozások visszaszorítását segítő intézkedésekkel, és a különböző fejlesztési programok előkészítésével.

**A Civil Oldal** kifejtette, hogy a fejlesztési programokat tartja a legfontosabbnak. Véleménye szerint nagy lehetőségek rejlenek a meglévő épületállomány energetikai tulajdonságainak javításában. Szükséges az építőipar egységes, gazdasági szemléletű igazgatása. Ezek az intézkedések alkalmasak lehetnek a beruházások beindítására és a nemzetgazdaság szempontjából kiemelten fontos építőipar fellendülésére.

A **Munkavállalói Oldal** véleménye szerint az építőipar prosperitása szoros összefüggésben van a gazdaság működésével. A munkahelyek száma nagymértékben csökkent e területen.

A Munkavállalói Oldal a bérlakásépítések támogatását hangsúlyozta, amely lekötné az építőipar kapacitásait, és elősegítené a munkaerő mobilitását. Ezzel szemben kifejtette, fontosabb lenne a régi lakások energetikai hőszigetelése és gépészeti felújítása.

**A** **Tudomány Képviselői Oldal** az ülés ezen szakaszán nem vett részt.

**A Gazdaság Képviselői Oldal** üdvözölte az adminisztrációs terhek csökkentését. Ugyanakkor fontosnak tartotta a lánctartozások visszaszorítását is. Kiemelte, hogy a tőkehiány enyhítése érdekében a pénzügyi szolgáltatók bevonására lenne szükség. A fenntartható otthonokkal, a megújuló energiákkal, közintézmények felújításával kapcsolatos munkák bevezetésére volna indokolt, illetve a bérlakás program elindítása nagyon fontos lenne.

**Az Egyházi Oldal** javasolja, hogy az állam ne csak a nagy beruházásokat, hanem a kisebbeket is támogassa. Egyetértenek a közbeszerzési eljárások megszigorításával.

**12. Konzultáció az európai uniós források felhasználásának áttekintéséről, valamint a következő, 2014-2020-ig terjedő időszak forrásfelhasználásának tervezéséről**

**Földi Enikő helyettes államtitkár** elmondta, hogy a 2010-ben öröklött sokszereplős, bonyolult rendszer egyszerűsítésre került. A 2007-2013-as időszakkal kapcsolatban tájékoztatta a résztvevőket a támogatások felhasználásának aktuális állásáról. A 2014-2020-as időszakkal kapcsolatosan bemutatta az Európai Unióval történő, a 2014-2020-as időszakra vonatkozó tárgyalások során alkalmazott magyar álláspontot, valamint vázolta, hogy Magyarország a 2014-2020-as időszakban a jelenleginél kevesebb számú operatív programot szeretne, azonban ezen operatív programoknak teljes egészében le kell fedniük a 11 tematikus célt. A tervezésnél fontos szempont a már korábban elkezdődött, de a 2014-2020-as időszakra átnyúló nagy infrastrukturális beruházások befejezése is.

**A** **Civil Oldal** kifejtette, hogy a civil szektor szeretne hozzájárulni a támogatások jövőben történő 100%-os felhasználásához. Elmondta, hogy a civil szervezetek mozgósítani tudják azt a társadalmi tőkét, amely hozzájárulhat ahhoz, hogy a társadalom hatékonyan használja fel a rendelkezésre álló forrásokat.

**A Tudomány Képviselői Oldal** további információt kért a Közép-magyarországi Régió jövőbeli szerepére vonatkozóan.

**A Munkavállalói Oldal** a jövőben elsősorban a gazdasági növekedést elősegítő pénzfelhasználást látta indokoltnak. Véleményük szerint az új munkahelyek teremtése, a régi munkahelyek megőrzése a jelenleginél jobban elsőbbséget kellene, hogy élvezzen, továbbá jelentős forrásokat kellene ezekhez a célokhoz biztosítani.

**A** **Gazdaság Képviselői Oldal** véleménye szerint a jövőben sokkal nagyobb figyelmet kell fordítani a gazdaság élénkítését szolgáló EU-s programokra, hiszen fontos lenne, hogy ezek a programok segítsék a versenyképesség fokozását, illetve, hogy a foglalkoztatás bővítésével hozzájáruljanak a GDP növekedéséhez. Fontosnak tartották még a szakképzés fejlesztés és támogatás kiemelt programként való kezelését a jövőben.

**Az** **Egyházi Oldal** az EU-s finanszírozással kapcsolatosan meghatározott általános alapelveket (pl.: egyházi jogi személyek önállóan pályázhassanak valamennyi pályázatra, az EU-s forrású projektek hosszú távú fenntarthatósága), valamint felsorolt konkrét területeket, amelyek esetében szükséges az EU-s finanszírozás (pl.: műkincsek felújítása, közösségi terek kialakítása, vallási turizmus támogatása).

**13. Tájékoztató a Nemzeti Energiastratégiáról és az atomenergia jövőjéről**

**Kovács Pál államtitkár** elmondta, hogy a 2011-ben elfogadott Nemzeti Energiastratégia áttörést jelentett az azt megelőző időszakhoz képest. Az Energiastratégia azonosította azokat a globális, európai és hazai trendeket, amelyek befolyást gyakorolnak, illetve alkalmazkodási kényszert vagy kötelezettségvállalást jelentenek a hazai energiapolitikai célkitűzések megvalósításában. Az Energiastratégia elkészítésekor a szakemberek az atom-szén-zöld energia kombináció mellett tették le a voksukat, mert úgy gondolták, hogy Magyarország számára ez biztosítja az energia ellátás biztonságát. Az államtitkár kifejtette, hogy az elérendő fő cél, hogy az energetika fenntartható és biztonságos, illetve a gazdaság versenyképességét maximálisan kiszolgáló szektorként működjön. A Nemzeti Energiastratégia végrehajtásáról szóló országgyűlési határozat alapján jelenleg készül az öt cselekvési terv (a távhőfejlesztési, az erőmű- és kapacitásfejlesztési, az ásványvagyon és készletgazdálkodási, az energetikai iparfejlesztés és kutatásfejlesztési valamint az energiatudatos társadalom kialakítását célzó tudatformálási cselekvési tervek). Az államtitkár elmondta, hogy ezt követően kezdődik meg annak a jogszabályi környezetnek a stratégiai célokhoz igazítása, amely alapját képezi majd a későbbi támogatási és pályázati pénzügyi rendszerek kialakításának. Az államtitkár beszélt az atomenergia jövőjéről is, ugyanis véleménye szerint ennek alkalmazása az energia-ellátásbiztonság fenntartásához, illetve a nemzetgazdaság versenyképességéhez jelentős mértékben járul hozzá.

**A** **Civil Oldal** támogatta és indokoltnak tartotta az Energiastratégia megalkotását. A cselekvési tervek között rendkívül fontosnak értékelte a szemléletformálási cselekvési tervet, mert álláspontjuk szerint, a lakosság körében új energiafelhasználási szemléletet kell kialakítani, amelyben a civil szervezetek és civil szféra nevében felajánlotta segítségét és aktív részvételét.

**A Tudomány Képviselői Oldal** nem kívánt hozzászólni a témához.

**A** **Munkavállalói Oldal** fontosnak tartotta az Energiastratégia megalkotását, leginkább az energiaellátás szempontjából. Kiemelte a gazdaságos energiafelhasználás és az energiatakarékosság szerepét.

**A** **Gazdaság Képviselői Oldal** álláspontja szerint az energiabiztonság és az energiaár a gazdaság szempontjából versenyképességi kérdés, ennek megfelelően szükségesnek tartják egy hosszú távú energiatervezés megvalósítását, azaz a Nemzeti Energiastratégia megalkotását.

**Az Egyházi Oldal** az előző megszólalókhoz csatlakozva a hazai, rendelkezésre álló források minél szélesebb körű kiaknázását támogatja, és egyben felhívja a figyelmet a modern technikában rejlő veszélyekre.

**14. Konzultáció az új Munka törvénykönyve hatálybalépését követő időszak tapasztalatairól**

**A Munkavállalói Oldal** felsorolta az új Munka törvénykönyve gyakorlati alkalmazása során felmerült problémákat (a kiszolgáltatottabb helyzetben lévő munkavállalók törvényi védelmének és a kollektív védelem lehetőségének csökkenése, az átlagkereset csökkenése, távolléti díj). Leszögezték, hogy a Munka Törvénykönyvének az Alaptörvénnyel és az európai uniós jogszabályokkal összhangban kell lennie.

**A Gazdaság Képviselői Oldal** kifejtette egyetértését az új Munka Törvénykönyve tartalmával és annak elfogadásával kapcsolatban. Jelezték, hogy három-négy hónappal annak elfogadása után nehéz lenne megítélni, hogy az milyen hatással van a gazdaságra. Kiemelték, hogy olyan törvényre van szükség, amely a munka „alkotmányának” tekinthető és javítja a magyar gazdaság versenyképességét. Úgy vélik, ha szűkültek is a munkavállalók jogai, nem kerültek olyan helyzetbe, amely elfogadhatatlan vagy méltatlan lenne számukra.

**Dr. Kardkovács Kolos** **helyettes államtitkár** jelezte, hogy kormányzati szinten a Munka Törvénykönyvének hatásvizsgálata olyannyira fontos, hogy külön pályázat jelenik meg ebből a célból, a pályázók köre pedig a szakszervezeti és a munkaadói oldal lesz. Az államtitkár leszögezte, az új Munka törvénykönyve megfelel az uniós normáknak és irányelveknek egyaránt. Fontosnak tartja, hogy a munkajogban egy szerződéses jogi rendszer épüljön ki. Kifejtette, hogy a nemzetgazdasági szintű versenyszférás béradatok azt mutatják, hogy a versenyszférában kereset növekedés mutatkozik. A tényleges hatások kifejtésére azonban később kell visszatérni.

**Az Egyházi Oldal** örvendetesnek tartja, hogy néhány hónappal az új Munka Törvénykönyvének hatályba lépését követően a jogalkotó kész arra, hogy annak hatásával foglalkozzon. Az Oldal jelezte, hogy fontosnak tartja e tárgykörben is a Kormány és társadalom közti párbeszédet.

**A** **Tudomány Képviselői Oldal** nem kíván hozzászólni a témához.

**A Civil Oldal** véleménye szerint, a világon mindenhol jelentkező munkanélküliséggel szemben a Kormánynak nem lehetett más válasza, mint az Új Munka Törvénykönyvének a megalkotása, ezzel alkalmazkodva a folyton változó gazdasági-társadalmi környezethez. Elmondták, hogy a foglalkoztatásban érezhető, kimutatható, számszerűsíthető adatok azt mutatják, hogy megtörtént az elmozdulás a holtpontról, nem csak a közfoglalkoztatásban, hanem az elsődleges munkaerőpiacon is.

**15. Konzultáció az állami ösztöndíjas létszámkeretek képzési területek közötti elosztásáról szóló kormányhatározatról**

**Dr. Maruzsa Zoltán helyettes államtitkár** elmondta, hogy 2013-ban a teljes állami és részösztöndíjas tervezett létszám 53 640 fő. Ebből 31 340 fő magyar állami ösztöndíjas, 5 000 fő részösztöndíjas, amely tartalmazza a felsőoktatási szakképzést, alapképzést, osztatlan képzéseket. 16 000 fő mesterképzésben, 1 300 fő doktori képzésben kezdené meg a felsőoktatási tanulmányait. Kifejtette, hogy a 2013. évi felsőoktatási keretszámok meghatározásakor a Kormány célja az volt, hogy a felsőoktatásban felvehető magyar állami ösztöndíjas és részösztöndíjas hallgatói létszámkereteket a munkaerő-piaci igényekhez illeszkedően állapítsa meg az ágazati struktúrában meghatározott prioritásoknak megfelelően. Az ágazatirányítás szempontja az átalakításkor, nem fiskális, hanem elsősorban minőségelvű. Az államtitkár ezt követően ismertette az egyes tudományágak esetében történő keretváltozás okait (pl.: demográfiai csökkenés).

**A Civil Oldal** véleménye szerint a kormányzati kommunikációban fordulat következett be, hiszen az elmúlt húsz évben a keretszámok növeléséről volt szó, azonban a kormányzat most költséghatékonysági szempontból megfordította ezt. A Civil Oldal javasolja a civil szektor bevonását a döntéshozatali eljárásba.

**A** **Tudomány Képviselői Oldal** véleménye szerint a közgazdász és a jogász képzés drasztikus csökkentése azt jelenti, hogy tíz év múlva bárkinek könnyű lesz gazdaság- és társadalompolitikai diplomát szerezni. Az Oldal elfogadhatónak tartja a szelekciós szándékot, amelyet a Kormány követ.

**A** **Munkavállalói Oldal** álláspontja szerint a felsőoktatásnak olyan rendszernek kellene lennie, amely megfelelő szinten képzett munkavállalókat bocsát ki a munkaerő piacra. Az oldal nem értett egyet a keretszám csökkentésével.

**A** **Gazdaság Képviselői Oldal** nem tett érdemi észrevételt.

**Az** **Egyházi Oldal** tudomásul veszi, hogy a gazdasági válság miatt 2013-ban 7 000 fővel csökken az állami ösztöndíjban résztvevő hallgatók száma, egyben felhívta a figyelmet arra, hogy a továbbtanulás nemcsak az egyén, hanem a társadalom javát is szolgálja.

**16. Konzultáció a 2013. évi minimálbérről és garantált bérminimumról**

**Dr. Kardkovács Kolos helyettes államtitkár** jelezte, hogy az új Munka Törvénykönyve előírja, hogy a kötelező legkisebb munkabérről és a garantált bérminimumról a kihirdetést megelőzően a Nemzeti Gazdasági és Társadalmi Tanács keretein belül konzultálni szükséges. Elmondta, hogy a társadalmi partnerek egy részével előzetesen hosszabb ideje folyik egyeztetés, illetve a Versenyszféra és a Kormány Állandó Konzultációs Fórumán elfogadott javaslat szerint 2013. január 1-jétől a kötelező legkisebb minimálbér összege 98 ezer forintra, a garantált bérminimum havi összege pedig havi bruttó 114 ezer forintra változna. Kifejtette, hogy a kormány tisztában van azzal, hogy egyes érzékeny ágazatokban nehézséget okoz mind a kötelező legkisebb minimálbér, mind a garantált bérminimumnak a kigazdálkodása. Ennek elősegítésére 2013. első félévére az érintett ágazatokban a munkáltatók részére támogatást biztosít a Kormány és azt 2013. évben is fenntartja, mind a versenyszférában, mind a non-profit vagy hitéleti és a közszférában is.

**A Civil Oldal** egyetértett és támogatta az emelés mértékét, megköszönte a felek kompromisszumkészségét, valamint a Kormány sikeres és hasznos proaktív katalizátor szerepét.

**A Tudomány képviselői Oldal** nem tett észrevételt.

**A** **Munkavállalói Oldal** jelezte, hogy elmaradt a közmunkabérek valorizációja, valamint a közszférában nem záródtak le a bérről való tárgyalások.

**A** **Gazdaság Képviselői Oldal** támogatja és elfogadásra ajánlja a megtárgyalt kötelező legkisebb munkabér és a garantált bérminimum összegét, ugyanakkor nehezményezték azt, hogy a mezőgazdasági ágazatában nem történt érdemi konzultáció a minimálbért illetően.

**Az** **Egyházi Oldal** üdvözölte, hogy a minimálbér 5% feletti emelésével a munkaviszonyban álló, minimálbérrel foglalkoztatottak anyagi helyzete kis mértékben javul. Kifejtette, hogy az egyházakat a munkáltatók és munkavállalók oldaláról is érinti a 2013. évi minimálbér összege. Az emelés mértékét elfogadhatónak és kigazdálkodhatónak tartják, egyúttal jelezték, hogy a megállapítottnál magasabb összegű minimálbér már gondot jelentene az egyházak működésében.

**A 2012. évben tartott konzultációk során a Tanács egységes, egyeztetett álláspontot, javaslatot, ajánlást nem fogalmazott meg.**

**III. 2. Oldalelnöki ülések**

Az NGTT 2012. február 2. napján hatályba lépett Szervezeti és Működési Szabályzata alapján a plenáris üléseket megelőzően, illetve szükség szerint oldalelnöki üléseket kell tartania. A kialakult gyakorlat szerint a Tanács működésének folyamatosságát a Tanács Titkársága mellett az oldalelnöki értekezletek biztosítják.

Az oldalelnöki ülések keretein belül – az oldalak képviseletét ellátó oldalelnökök – hozzák meg a plenáris ülések előkészítésével kapcsolatos érdemi, illetve operatív döntéseket, valamint hagyják jóvá a plenáris ülésre terjesztendő javaslatokat.

2012. év során kilenc alkalommal tartottak ülést az oldalelnökök, illetve akadályoztatásuk esetén képviselőik. Az oldalelnöki ülések előkészítéséről, az emlékeztetők, valamint az előterjesztendő anyagok kidolgozásáról minden esetben a Tanács Titkársága gondoskodott.

Az oldalelnöki értekezletek időpontjait, valamint a megtárgyalt témákat az alábbi táblázat tartalmazza.

|  |  |
| --- | --- |
| Időpont | Téma |
| 2012. február 2. | A plenáris ülés előkészítése, SZMSZ módosító javaslatok egyeztetése. |
| 2012. március 26.  | A Nemzeti Gazdasági és Társadalmi Tanács éves beszámolójának megvitatása, a plenáris ülések időpontjának kijelölése és az egyes ülések napirendi pontjainak kitűzése. |
| 2012. április 11.  | A 2012. április 12-én 9:00-kor tartandó NGTT plenáris ülés napirendi pontjainak az egyeztetése, aktuális delegálási javaslatok. |
| 2012. május 2. | Tájékoztatás nemzetközi szervezetben való tagságról, valamint NGTT honlap kialakításáról. SZMSZ módosító javaslatok áttekintése, a 2012. május 24-én tartandó plenáris ülés napirendi pontjainak megvitatása. |
| 2012. május 21. | 2012. május 24-én tartandó plenáris ülés napirendi pontjainak tisztázása, valamint az SZMSZ módosításainak megvitatása, aktuális delegálási javaslatok. |
| 2012. július 2. | Plenáris ülés napirendi pontjainak tisztázása, ülés szervezését érintő kérdések |
| 2012. július 3.  | A 2012. július 2. napján tartott plenáris ülés értékelése, tapasztalatok megvitatása a soron következő plenáris ülés időpontjának egyeztetése, illetve témájának megvitatása. Egyeztetés az NGTT honlapjáról, logójáról. |
| 2012. augusztus 1.  | A soron következő plenáris ülés előkészítése, napirendi pontjainak tervezése, döntés a társadalmi egyenlőtlenségek vizsgálatával kapcsolatos adatgyűjtés módszertanával foglalkozó ad hoc szakmai bizottság felállításáról. NGTT logójának bemutatása. |
| 2012. szeptember 25.  | Témajavaslatok a soron következő plenáris ülésre, döntés SZMSZ módosításról. |

**IV. A Nemzeti Gazdasági és Társadalmi Tanács és a nyilvánosság**

**IV. 1. Az NGTT honlapja**

Az NGTT honlapja 2012 novembere óta biztosítja a széles körű nyilvánosságot és megjelenési lehetőséget a Tanács számára. A weboldal előkészítésével összefüggő munkák a Tanács oldalelnökeinek döntését követően, 2012 áprilisában kezdődtek meg. A tervezési és előkészítési munkákat az oldalelnökök iránymutatásai alapján, operatív szinten a Titkárság koordinálta.

A honlap 2012 novembere óta üzemel, melynek elérhetősége a következő: [www.ngtt.hu](http://www.ngtt.hu)

A weboldal a széles tájékoztatás jegyében magyar és angol nyelvű részekkel is rendelkezik. Annak ellenére, hogy a Tanács hangsúlyozottan nemzeti szerv, nemzeti ügyekkel foglalkozik, elengedhetetlen, hogy mindemellett valamilyen formában nemzetközi színtéren is megjelenjen. Ennek elősegítése érdekében a honlap rendelkezik olyan funkcióval, amelynek köszönhetően egy részletes bemutatkozó anyagot ismerhet meg az ide látogató érdeklődő.

A weboldal főoldalán az NGTT-vel kapcsolatos legfrissebb információk találhatók meg. A honlapról többek között tájékozódhatnak az NGTT tagjairól, tisztségviselőiről, található leírás a Tanácsról, valamint elérhetőek az NGTT-vel kapcsolatos főbb dokumentumok (pl.: működésre vonatkozó szabályok, tájékoztató az egyes ülésekről).

**IV. 2. Az NGTT kapcsolata a közvéleménnyel**

Az NGTT számára a társadalommal való kapcsolattartás fontos eszköze a szervezet honlapja. Itt az egyes ülésekről készült tájékoztatókon túl megtalálható a testület közvetlen elérhetősége, ezzel is segítve a társadalom és az NGTT közötti kapcsolatfelvétel gyorsaságát. A kapcsolatfelvétel elősegítése érdekében a honlapon feltüntetésre kerültek az NGTT Titkárságának elérhetőségi adatai. A közvetlen kommunikációt a Tanács Titkársága számára létrehozott ngtt@emmi.gov.hu email cím biztosítja.

Az egyes ülésekről készült tájékoztatók közzététele pedig nemcsak átláthatóvá teszik a szervezet működését, hanem egyúttal megkönnyítik a társadalmi párbeszédet is.

Az NGTT üléseiről az írott sajtó is minden alkalommal beszámol. A [www.kormany.hu](http://www.kormany.hu) weboldalon túl számos más honlap is tudósít az NGTT-vel kapcsolatos eseményekről. Tekintettel arra, hogy az NGTT Szervezeti és Működési Szabályzata szerint a Tanács plenáris ülései sajtó-nyilvánosak, a különböző sajtóorgánumok újságírói és tudósítói minden alkalommal részt vesznek a tárgyalásokon és tudósítanak a Tanács tevékenységéről.

Az NGTT 2012. szeptember 20-i ülésén döntést hozott arról, hogy a következő ülésen a Tanács fennállásának egy éves évfordulója alkalmából sajtótájékoztatót tart. A sajtótájékoztatóra a Tanács 2012. november 15-i ülésén, a Magyar Tudományos Akadémia épületében került sor.

**IV. 3. NGTT-ről való tájékoztatás a „Civil szervezetek kézikönyvében”**

Az Emberi Erőforrások Minisztériuma 2012-ben készítette el a Civil szervezetek kézikönyvét, amelyben bemutatásra kerül a magyarországi civil szektor fejlődése, a civil szektorra vonatkozó új jogszabályok, valamint a támogatási stratégia új eleme, a Nemzeti Együttműködési Alap. Mindemellett, a könyv értekezik a Nemzeti Gazdasági és Társadalmi Tanácsról szóló törvényről, valamint a testület működéséről.

Az NGTT-ről szóló fejezet először a különböző európai egyeztetési modelleket és a társadalmi párbeszédre vonatkozó nemzetközi kötelezettségeket, majd az NGTT-ről szóló törvény megalkotásának körülményeit tárgyalja. Az NGTT bemutatásának lényeges elemeként a Tanács működési elvei, feladatai, a testület összetétele, valamint gyakorlati működése és a nyilvánosság kerül bemutatásra.

**V. Nemzetközi kapcsolatok és megjelenések**

**V. 1. Az NGTT illeszkedése a nemzetközi és az uniós egyeztetési rendszerekbe**

**V. 1. 1. Az EK-szerződés társadalmi párbeszédre vonatkozó rendelkezései**

A szociális párbeszéd fontosságának jogalapját az EK-Szerződés 136-140. cikke adja meg. Ennek értelmében a szociális partnerek közötti párbeszéd előmozdítása az Európai Unió és a tagállamok közös célkitűzései közé tartozik. A társadalmi párbeszéd által a szociális partnerek bevonásra kerülnek a döntéshozatali és a végrehajtási folyamatokba, így javítva az európai kormányzást. 1997-ben a Szerződés (137-145. cikk) részévé vált az eredetileg a Maastrichti Szerződéshez csatolt Szociálpolitikai Megállapodás. Ezen Megállapodást még 1991-ben fogadta el az UNICE, az ESZSZ és a CEEP abból a célból, hogy közös konzultációt szorgalmazzanak a szociális partnerekkel a szociális ügyekkel kapcsolatos jogszabályok előkészítése terén, valamint arra vonatkozóan, hogy a szociális partnereknek lehetőségük legyen közösségű szintű keret-megállapodások megtárgyalására. Mindez hozzájárult ahhoz, hogy a szociális partnerek lehetőséget kapjanak arra, hogy nemzeti szinten, kollektív megállapodás alapján hajtsanak végre irányelveket.

Fontos azonban rögzíteni azt, hogy a párbeszéd rendszerének konkrét tagállami szintű meghatározása mindenkor nemzeti hatáskör.

**V. 1. 2. Egyéb, a társadalmi párbeszédre vonatkozó nemzetközi szabályozások**

A 2000. évi LXII. törvénnyel kihirdetett, a foglalkoztatáspolitikáról szóló 122. számú ILO Egyezmény 3. cikke az állam és a szociális partnerek, különösen a munkaadók és a munkavállalók képviselőivel ír elő kötelező konzultációs kötelezettséget.

A 2000. évi LXXIV. törvénnyel kihirdetett, kollektív tárgyalások előmozdításáról szóló 154. számú ILO Egyezmény 5. cikke szerint a tagállamoknak intézkedéseket kell tenniük a tárgyalások elősegítésére. Az intézkedések nem korlátozhatják a tárgyalások szabadságát, továbbá, a „nemzeti körülményeknek megfelelőeknek” kell lenniük.

Az OECD-ajánlások határozzák meg, hogy az egyes kormányoknak milyen érdekegyeztetési rendszert kellene működtetniük. Az OECD tagországok, valamint négy támogató ország 2007. június 27-én Nyilatkozatot fogadott el a nemzetközi beruházásokról és multinacionális vállalkozásokról. A Nyilatkozat részét képezi az „OECD Irányelvek multinacionális vállalkozások számára” c. dokumentum.

A dokumentum a támogató országok számára kötelezettségeket, a multinacionális vállalkozások számára pedig önkéntesen betartható ajánlásokat tartalmaz, valamint felsorolja azokat a munkavállalói és szakszervezeti jogokat, illetve a kollektív alkuval, konzultációval, együttműködéssel kapcsolatos ajánlásokat, amelyeknek a betartására a kormányoknak ösztönöznie kell a vállalkozásokat.

**V. 2. Az NGTT és az Európai Gazdasági és Szociális Bizottság (EGSZB) kapcsolata**

Az EGSZB az Európai Unió konzultatív szerve, amely 1957-es alapítása óta szakértői tanácsokkal látja el a főbb uniós intézményeket. Egyik legfontosabb feladata, hogy közvetítsen az európai intézmények és a civil társadalom között. Ezért mind az EU tagállamaiban, mind pedig a világ más országaiban párbeszédet folytat a társadalmi szervezetekkel. Az EGSZB véleménye eljut a Tanácshoz, a Bizottsághoz és az Európai Parlamenthez, ezáltal kulcsszerepet játszva az EU döntéshozó mechanizmusában.

Az EGSZB 344 tagja három csoportban (munkaadók, munkavállalók, egyéb érdekcsoportok) végzi a munkáját, és a gazdasági, szociális és kulturális területen tevékenykedik a hazájában. Ezáltal teremtenek kapcsolatot az EGSZB tagjai az EU és a tagállamokban működő civil társadalmi szervezetek között.

Az EGSZB munkája során igyekszik elősegíteni, hogy az Európai Unióban kialakuljon a nemzeti gazdasági és társadalmi tanácsok hálózata.

Az EGSZB társadalmi párbeszéd területén folytatott kiemelt szerepének fontosságát, valamint a két intézmény közötti kapcsolat megteremtését intézményesítve, az NGTT 2012. szeptember 20-i döntésével – a Szervezeti és Működési Szabályzat ilyen irányú módosításával – állandó meghívotti státuszt biztosított plenáris ülésein az EGSZB-ben a Magyarországot képviselő tagok számára.

**V. 3. Részvétel az Európai Gazdasági és Szociális Bizottság valamint a** **nemzeti gazdasági és társadalmi tanácsok elnökei és főtitkárai számára 2012. november 8-9. között megrendezett éves konferenciáján**

Az EGSZB évente egy alkalommal konferenciát szervez az Európában működő gazdasági és társadalmi tanácsok elnökeinek és főtitkárainak. Az ülés – melynek témája ezúttal a válság idején folytatott makroszintű egyeztetés, a munkaerőpiac és a szociális juttatások reformja volt – legutóbb 2012. november 8-9. között került megrendezésre Dublinban.

A magyar Nemzeti Gazdasági és Társadalmi Tanácsot a szervezet soros elnöke, Dr. Beran Ferenc, valamint az NGTT titkársági feladatait ellátó Társadalmi Konzultáció Főosztály vezetője, Belánszky-Demkó Zsolt főosztályvezető képviselte.

A konferencia során Belánszky-Demkó Zsolt főosztályvezető előadásában beszámolt az NGTT társadalmi egyeztetésben vállalt szerepéről. Az előadásban kiemelte, hogy milyen – a konferencia témáját is érintő – területeken folytatott konzultációt a magyarországi NGTT. Dr. Beran Ferenc, a tanács soros elnöke Magyarország munkaerő-piaci helyzetéről és a szociális juttatások rendszeréről tartott előadást.

A konferencián való részvétel célja nemcsak a szakmai ismeretek megszerzése és átadása volt, hanem az újonnan alakult testület megismertetése a konferencia résztvevőivel, ezáltal is elősegítve a Tanács nemzetközi szakmai vérkeringésébe való bekerülését.

A konferencián lehetőség nyílt nemcsak az egyes nemzeti gazdasági és társadalmi tanácsok képviselőivel való informális egyeztetésre, hanem az EGSZB vezetőivel való tárgyalásokra is. Ennek első kézzelfogható eredménye, hogy az EGSZB vezetői jelezték tárgyalási szándékukat az NGTT egyes oldalait képviselő soros elnökökkel.

**V. 4. Tagság a** **Gazdasági és Szociális Tanácsok és Hasonló Intézmények Nemzetközi Szövetsége (AICESIS) nemzetközi szervezetben**

A brüsszeli székhelyű AICESIS-t 1999-ben alapították. Jelenleg 71 afrikai, latin-amerikai, ázsiai és európai országból vannak tagjai, azonban ez a szám folyamatosan bővül. Az AICESIS teljes mértékben tiszteletben tartja a tagok függetlenségét. A szervezet célja, hogy a tagok között elősegítse a párbeszédet, a véleménycserét és a jó gyakorlatok megosztását, valamint bátorítsa a párbeszédet a gazdasági és szociális téren a világban. A szervezet fontosnak tartja a gazdasági és szociális tanácsok működését és kormányzásban való részvételét a modern társadalmakban.

A Nemzeti Gazdasági és Társadalmi Tanács 2011-ben kezdeményezte tagságát az AICESIS-ben. Az éves tagdíj befizetése után az NGTT 2012-től teljes jogú tagjává vált a szervezetnek.

**V. 5. Nemzetközi megkeresés és kapcsolatfelvétel**

Az Európai Nonprofit Jogi Központ az ENSZ Fejlesztési Programja üzbegisztáni irodájával együttműködésben 2012. november 26-28. között tanulmányutat szervezett Budapesten egy magas rangú üzbegisztáni kormánytisztviselőkből és civil szakértőkből álló delegáció számára a helyi civil társadalmat támogató jogszabályi keretrendszer és jogalkalmazói gyakorlat elősegítése érdekében.

A tanulmányút célja az volt, hogy a résztvevők megismerjék a civil szervezeteket érintő magyarországi jogi környezetet, valamint betekintést nyerjenek a kormányzat és a civil szektor együttműködésének gyakorlatába, különös tekintettel a különböző társadalmi egyeztetést végző, konzultációs fórumokra.

A megkeresés keretében a delegáció találkozott dr. Latorcai Csaba nemzetiségi és civil társadalmi kapcsolatokért felelős helyettes államtitkárral, valamint Belánszky-Demkó Zsolttal, az NGTT titkárságát vezető főosztályvezetővel.

Az Európai Nonprofit Jogi Központ már a látogatást megelőző levélben jelezte a delegáció kiemelt érdeklődését az NGTT Titkárságának felépítése, mindennapi működése és feladatai iránt, melyek a látogatás során az NGTT működésével kapcsolatban bemutatásra kerültek.

**V. 6. Az NGTT Nemzetközi Kapcsolatok Bizottságának megalakítása**

Az NGTT 2012. szeptember 20-i plenáris ülésének keretében döntött az NGTT-n belül kialakításra kerülő *Nemzetközi Kapcsolatok Bizottság* felállításáról. A Bizottság megalakításának szükségességét az indokolta, hogy az NGTT-nek már vannak nemzetközi kapcsolatai, továbbá, tagja egy nemzetközi szervezetnek (AICESIS), melyekkel összefüggésben a Tanácsnak nemzetközi téren képviseleti feladatai vannak. A Bizottság egyik fő feladata a nemzetközi kapcsolatokkal foglalkozó stratégiájának megalkotása.

A döntés értelmében a Bizottságba egy éves mandátummal minden oldal egy tagot delegálhat.

**VI. Az NGTT működésének technikai feltételei, valamint a Tanács mellett működő Titkárság bemutatásA**

A Tanács munkáját Titkárság segíti, amely az Emberi Erőforrások Minisztériuma Egyházi, Nemzetiségi és Civil Társadalmi Kapcsolatokért Felelős Államtitkárságának szervezeti keretein belül működik, a Társadalmi Konzultáció Főosztály részeként.

A Titkárság szervező, valamint koordinációs feladatokat ellátó szervezeti egység, amely ellátja a Tanács működésével összefüggő adminisztratív és információs feladatokat, biztosítja a Tanács működésének infrastrukturális feltételeit, továbbá működteti a Tanács honlapját.

A Titkárság személyi és tárgyi feltételeiről az emberi erőforrások minisztere gondoskodik.

**A Jelentést a Nemzeti Gazdasági és Társadalmi Tanács 2013. március 14-i plenáris ülésén elfogadta.**

**MELLÉKLETEK**

**1. számú melléklet**

|  |
| --- |
| A Nemzeti Gazdasági és Társadalmi Tanács soros elnökei2012. évben |
| NÉV | **Képviselt Oldal** | **Elnökségi időszak** |
| Dr. Parragh László | Gazdaság Képviselői Oldal | 2011. október 11. – 2012. február 2. |
| Gaskó István | Munkavállalói Oldal | 2012. február 2. – 2012. május 1. |
| Dr. Kucsera Tamás Gergely | Civil Oldal | 2012. május 2. – 2012. augusztus 15. |
| Dr. Török Ádám | Tudomány Képviselői Oldal | 2012. augusztus 16. – 2012. november 15. |
| Dr. Beran Ferenc  | Egyházi Oldal  | 2012. november 16. – 2013. február 15. |

2. számú melléklet

|  |  |
| --- | --- |
| A Nemzeti Gazdasági és Társadalmi Tanács Tagjai | Képviselt szervezet/terület |
| Gazdaság Képviselői Oldal  |
| Dr. Antalffy Gábor  | Kereskedők és Vendéglátók Országos Érdekképviseleti Szövetsége |
| Dr. Balogh István | Agrár Munkaadói Szövetség  |
| Dr. Dávid Ferenc | Vállalkozók és Munkáltatók Országos Szövetsége |
| Nagy Tamás  | Mezőgazdasági Szövetkezők és Termelők Országos Szövetsége |
| Németh László | Ipartestületek Országos Szövetsége |
| Dr. Zs. Szőke Zoltán  | Általános Fogyasztási Szövetkezetek és Kereskedelmi Társaságok Országos Szövetsége |
| Dr. Parragh László | Magyar Kereskedelmi és Iparkamara  |
| Dr. Sárközi György  | Stratégiai és Közszolgáltató Társaságok Országos Szövetsége |
| Takács János | Befektetői Tanács |
| Dr. Vadász György  | Magyar Iparszövetség |
| Wimmer István | Munkaadók és Gyáriparosok Országos Szövetsége |
| nincs delegált | Magyar Agrárkamara |
| Munkavállalói Oldal |
| Gaskó István | Független Szakszervezetek Demokratikus Ligája |
| Dr. Kuti László  | Értelmiségi Szakszervezeti Tömörülés |
| Palkovics Imre | Munkástanácsok Országos Szövetsége |
| Pataky Péter | Magyar Szakszervezetek Országos Szövetsége |
| Székely Tamás | Autonóm Szakszervezetek Szövetsége |
| Varga László | Szakszervezetek Együttműködési Fóruma |
| Civil Oldal |
| Apró Antal Zoltán | Civil szervezetek |
| Dr. Kucsera Tamás Gergely | Civil szervezetek |
| Martényi Árpád | Civil szervezetek |
| Dr. Simóka Beáta | Civil szervezetek |
| Dr. Szendrei Róbert | Civil szervezetek |
| Tudomány Képviselői Oldal |
| Dr. Dávid László | Magyar Tudományos Akadémia |
| Dr. Palócz Éva | Magyar Közgazdasági Társaság |
| Dr. Pálinkás József  | Magyar Tudományos Akadémia |
| Sándorné Dr. Kriszt Éva | Magyar Rektori Konferencia |
| Dr. Török Ádám | Magyar Tudományos Akadémia |
| Egyházi Oldal |
| Dr. Beran Ferenc | Magyar Katolikus Egyház |
| Dr. Joób Máté | Magyarországi Evangélikus Egyház  |
| Szücs Attila | Magyarországi Református Egyház |
| Paszternák Tamás | Magyarországi Zsidó Hitközségek Szövetsége |

**3. számú melléklet**

**4. számú melléklet**

**5. számú melléklet**

**6. számú melléklet**

**7. számú mellékelt**

Az „Egyéb” kategóriában Dr. Baráth Etele és Dr. Weltner János (az Európai Gazdasági és Szociális Bizottság II. és III. csoportjának tagjai) 1-1 hozzászólása van feltüntetve.

1. ábra: A kormány részvétele az üléseken
2. ábra: az NGTT tagok részvétele az üléseken